Nariadenie Komisie (ES) č. 204/2002
z 19. decembra 2001,
ktorým sa mení a dopĺňa nariadenie Rady (EHS) č. 3696/93 o štatistickej klasifikácii výrobkov podľa činnosti (CPA) v Európskom hospodárskom spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3696/93 z 29. októbra 1993 o štatistickej klasifikácii výrobkov podľa činnosti (CPA) v Európskom hospodárskom spoločenstve [1], zmenené a doplnené nariadením Komisie (ES) č. 1232/98 [2], a najmä na článok 5 písm. b) a 6 tohto nariadenia,
keďže:
(1) Nariadenie (EHS) č. 3696/93 zaviedlo štatistickú klasifikáciu výrobkov podľa činností, ďalej označovanú ako CPA, s cieľom uspokojiť potreby štatistiky v rámci spoločenstva.
(2) Aktualizácia štatistickej klasifikácie hospodárskych činností (všeobecne známa pod názvom NACE, 1. revidované vydanie) v spoločenstve vyžaduje zmenu a doplnenie CPA.
(3) Revízia Harmonizovaného systému a kombinovanej nomenklatúry (HS/KN), v súlade s nariadením Komisie (ES) č. 2031/2001 zo 6. augusta 2001, ktorým sa mení a dopĺňa príloha I nariadenia Rady (EEV) č. 2658/87 o colnej a štatistickej nomenklatúre a o Spoločnom colnom sadzobníku [3] vyžadovala zmenu a doplnenie CPA a zosúladenie a sprehľadnenie textov.
(4) Je potrebné zmeniť a doplniť CPA, zachovať medzinárodný prepojený systém a tiež dosiahnuť celosvetové zbližovanie systémov.
(5) V súlade s tým je preto potrebné zmeniť a doplniť nariadenie (EHS) č. 3696/93.
(6) Opatrenia ustanovené v tomto nariadení sú v súlade so stanoviskom Štatistického programového výboru,
PRIJALA TOTO NARIADENIE:
Článok 1
Príloha nariadenia (EHS) č. 3696/93 sa nahrádza textom v prílohe tohto nariadenia.
Článok 2
Toto rozhodnutie nadobúda účinnosť v 20. deň po jeho uverejnení v Úradnom vestníku Európskych spoločenstiev.
Toto nariadenie sa bude uplatňovať od 1. januára 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli dňa 19. decembra 2001